Pilihan raya parlimen Mesir 2011–2012

Satu pilihan raya parlimen ke Dewan Rakyat Mesir diadakan dari 28 November 2011 hingga 11 Januari 2012, selepas revolusi yang menggulingkan Presiden Hosni Mubarak, di mana selepasnya Majlis Tertinggi Angkatan Tentera (SCAF) membubarkan parlimen Mesir. Asalnya, pilihan raya ini dijadualkan diadakan pada September 2011, namun ditunda berikutan kebimbangan parti yang sudah mantap akan mendapat kelebihan tak wajar.

Fokus utama parlimen baharu ini ialah pemilihan anggota Majlis Perlembagaan Mesir.

Pilihan raya ini dijalankan secara berfasa mengikut lokasi, dengan pilihan raya penentu sekiranya perlu seminggu kemudian:
 fasa pertama: 28–29 November, penentu 5–6 Disember;
 fasa kedua: 14–15 Disember, penentu 21–22 Disember;
 fasa ketiga: 3–4 Januari, penentu 10–11 Januari.

Keputusan 
Banyak calon individu tidak mendapat 50% undi yang diperlukan semasa fasa pertama, lalu terpaksa menjalani penentuan pada 5 Disember. Malah sebelum keputusan rasmi bagi setiap parti atau perikatan dikeluarkan, ramai yang menjangka Parti Kebebasan dan Keadilan (FJP), pimpinan Ikhwanul Muslimun, mendapat sekitar 40% undi manakala al-Nour mendapat antara 15–30 peratus. Suruhanjaya Pilihan Raya menyatakan jumlah pengundi sah ialah 62%, "yang tertinggi sejak zaman Firaun". 

Dalam fasa kedua pilihan raya, para pemerhati turut meramal keputusan serupa dengan fasa pertama disebabkan daerah luar bandar, miskin dan konservatif pengundi. Televisyen kerajaan melaporkan keputusan awal, dengan FJP di hadapan dan al-Nour mengikuti di tempat kedua.

Menjelang fasa ketiga adalah jelas bahawa ia akan mengikuti arah aliran Islamise yang muncul daripada dua fasa terdahulu.

Selepas fasa ketiga selesai, pada 21 Januari 2012, Majlis Tertinggi Angkatan Tentera melantik 10 lagi Ahli Parlimen.

Keputusan keseluruhan 
Perhatikan bahawa pelbagai sumber media melaporkan nombor yang berlainan sedikit. Ini disebabkan fakta bahawa ramai "calon bebas" dan AP yang dilantik merupakan anggota parti, atau kemudian menyertai parti. Tambahan pula, sesetengah parti kecil menurunkan calon yang berada dalam senarai rasmi perikatan parti besar.

Pembubaran 
Pada 14 Jun 2012, Mahkamah Perlembagaan Agung Mesir memutuskan bahawa pilihan raya ini tidak mengikut perlembagaan, dan sepertiga pemenangnya tidak sah. Keputusan ini disebabkan, sebahagiannya, ada kerusi yang ditandingi menurut sistem senarai berkadar, manakala yang lain ditandingi melalui sistem pemenang undi terbanyak. Akibatnya, mahkamah menyimpulkan, undang-undang pilihan raya membenarkan parti politik bertanding bagi kerusi yang bertujuan untuk calon bebas. "Komposisi seluruh dewan ini tidak sah dan, yang demikian, ia tidak sah menurut undang-undang", jelas mahkamah itu. Keputusan ini mendukung keputusan mahkamah lebih rendah, yang mendapati undang-undang pilihan raya sebagai tidak menurut perlembagaan. Ikhwanul Muslimun memegang majoriti kerusi yang diputuskan tidak sah.

Dalam keputusan berasingan yang dikeluarkan pada masa yang sama, mahkamah membuang Undang-Undang Pengecualian Politik, yang melarang bekas anggota rejim Presiden Hosni Mubarak daripada bertanding sebarang jawatan. Mahkamah menyimpulkan undang-undang ini tidak berdasarkan "asas objektif", dan melanggar "prinsip kesamaan". Hakim mahkamah ini semuanya telah dilantik oleh Mubarak.

Penghakiman ini menaikkan ketakutan sesetengah pihak bahawa tentera cuba meningkatkan kuasanya. Kepopularan Ikhwanul Muslimun telah berkurangan sejak pilihan raya, jadi pilihan raya baharu akan mengurangkan jumlah kerusi mereka dalam parlimen. Pembubaran parlimen juga menimbulkan kemungkinan panel yang akan ditugaskan menulis perlembagaan baharu dilantik oleh tentera. Seorang ahli politik daripada Parti Kebebasan dan Keadilan meramalkan keputusan ini akan menghantar negara ini ke dalam "terowong gelap". Pemerhati lain memanggil tindakan ini usaha rampasan kuasa dan "langsung mengetepikan kehendak bebas pengundi". Sebaliknya, Ahmed Shafiq, yang berkhidmat sebagai Perdana Menteri di bawah Mubarak, memanggil keputusan ini "bersejarah ... keputusan yang bermakna tiada cara untuk sesiapa membuat undang-undang tertentu untuk orang tertentu".

Pembantah yang marah berkumpulan di luar bangunan mahkamah selepas penghakiman ini. Polis dalam kelengkapan rusuhan mengawal bangunan ini.

Rujukan

Pautan luar 
 Tapak web rasmi pilihan raya
 Q+A: How does Egypt's parliamentary election system work? , Reuters, 28 November 2011.
 Wael Eskandar, How Are Seat Winners Determined in the Egyptian Elections?, adaliyya.com, 1 Disember 2011.

2011 di Mesir
Mesir
2011
Revolusi Mesir 2011